**Актуална информация за мерки и ограничения на придвижването в Европа и по света**

**Албания -** Считано от 23:59 ч. на 21 март 2020 г. Международното летище „Майка Тереза“ в Тирана (Tirana International Airport) прекратява гражданските полети. По изключение ще се осъществява един дневен нетърговски полет до Истанбул с „Air Albania“.

**Косово** - Основните сухоземни маршрути за пътуване от Косово до България са през Република Северна Македония (Прищина-ГКПП „Хани и Елезит“-ГКПП „Гюешево“- София) и през Република Сърбия (Прищина-ГКПП „Мердаре“-ГКПП „Калотина“- София). Към момента всички изходни ГКПП на Косово към съседните държави са затворени и практически не пропускат пътници на излизане от Косово, тъй като чуждестранните граждани не могат да влязат на територията на Република Северна Македония, Албания, Сърбия и Черна гора. Международното летище на „Адем Яшари“ в Прищина е затворено. Прилагат се стриктно мерките за превенция срещу разпространението на Covid-19, наложени от правителството на 13 март 2020 г. Създаден е специален уебсайт https://www.kosova.health/en със съответната информация, включително превантивни мерки за COVID-19 и актуални официални статистически данни. Въведен е телефон за спешни случаи: 038 200 80 800.

**Босна и Херцеговина** - Множество авиокомпании намалиха или спряха полетите си от и за Босна и Херцеговина. Сред тях до момента са Lufthansa, Austrian airlines, Croatia Airlines, Air Serbia, Aegean, Wizz Air. Предвид динамичната обстановка, властите в страната съветват пътуващите да осъществяват контакт със съответната авиолиния преди предстоящ или очакван полет. Към 21 март 2020 г. съществува възможност за връщане на български граждани от летище Сараево в България чрез полети с трансфер в Кьолн, Истанбул, Щутгарт. С цел превенция срещу разпространението на коронавируса Сърбия, Черна гора и Хърватия затвориха границите си с Босна и Херцеговина. Влизането от територията на страната в Сърбия ще бъде позволено единствено на шофьори на товарни камиони, превозващи стоки. Влизането от територията на Босна и Херцеговина в Черна гора ще бъде позволено единствено на нейни граждани, чужденци с постоянно пребиваване и шофьори на товарни камиони, превозващи стоки. Хърватия допуска на своя територия намиращи се в Босна и Херцеговина граждани на държави от ЕС, единствено в случай на отваряне на транзитен коридор за тяхно достигане до крайната им дестинация. Предвид регистрираните случаи на заболели от коронавирус лица в Босна и Херцеговина и постепенно въвежданите ограничителни мерки, препоръчваме на българските граждани да не пътуват до страната.

**Черна гора** - Като част от вече въведените мерки за превенция на COVID-19, Черна горе взе решение за отлагане на местните избори в община Тиват, насрочени за 5 април. Изборите ще се проведат 90 дни от изтичането на ограничителните мерки за защита на населението на Черна гора срещу коронавируса.

**Сърбия -** Считано от 08.00 ч. на 20.03.2020 г. бяха затворени всички ГКПП за влизане на чуждестранни граждани в Сърбия, ползващи пътен, жп и речен транспорт. Разрешава се единствено на товарни камиони да влизат на територията на Сърбия. В съответствие с националните интереси на Сърбия и по хуманитарни причини влизането в страната може да се разреши временно на основание издадено разрешение от компетентния орган на държавната администрация. Летище "Никола Тесла" в Белград и "Константин Велики" в Ниш са прекратили международните си пътнически полети. На цялата територия на Сърбия е преустановен градският и междуградският транспорт.

**Чехия** - На 23 март 2020 г. правителството ще обсъди необходимостта от евентуално налагане на забрана за излизане от домовете. На този етап се предвижда ограничителните мерки в страната да продължат около един месец. Мерките на границите ще останат за по-дълго време – докато не се стабилизира ситуацията в съседните страни. И двете летища в Прага – „Вацлав Хавел“ и „Кбели“ са отворени за излитане и кацане. Важи забраната за влизане на чешка територия на чужденци. Възможен е транзит на летище „Вацлав Хавел“, като на пътниците е забранено да напускат транзитна зала. Към 21 март 2020 г. полетите на авиокомпания „Бългерия Еър“ София-Прага-София се извършват.

**Белгия -** Считано от 20 март 2020 г., Белгия затвори границите си. Изключение се прави само за дейности, които не могат да бъдат отлагани като трафик на товари и камиони и завръщането на белгийски граждани от чужбина. Въведен е граничен контрол и санкции по границите. Забраняват се пътувания до Белгия с туристическа цел. Забраняват се пътувания на територията на Белгия с цел посещение или преместване до вили, селски къщи, наети или собствени имоти за ваканционна почивка. Препоръчителният начин за завръщане в България остава по въздух. Летище „Шарлероа“ ще бъде затворено в 23.59 ч. на 23 март 2020г. до 5 април 2020 г., което означава, че полетите на Wizz Air и Ryanair до София няма да бъдат изпълнявани. Летище „Завентем“ е отворено и за момента полетите Брюксел-София-Брюксел се изпълняват от авиокомпания „България еър“. Австрийските авиолинии прекратиха полетите поне до 28 март, Брюкселските авиолинии няма да изпълняват редовни полети от 21 март до 19 април.

**Люксембург -** Считано от 06:00 ч. на 23 март 2020 г. летището в Люксембург ще бъде затворено за пътнически полети до второ нареждане. Влизането и излизането от страната се разрешава при доказана необходимост, отчитайки че в Люксембург работят голям брой трансгранични работници, включително в сектора на медицинските грижи и други жизненоважни за страната сектори. Призовават се всички граждани на Люксембург и постоянно пребиваващите в Люксембург, които понастоящем се намират в чужбина, да преосмислят целесъобразността от завръщането им в страната. Влизането и излизането на транспортни средства, включително при транзитно преминаване в Люксембург, е ограничено с изключение на трафика на товари и камиони.

**Швейцария -** От 21 март 2020 г., се забранява събирането на повече от 5 човека на едно място. Правителството призова населението към ограничаване на всички социални контакти. Разширени са мерките за ограничаване на влизането на граждани от Италия, Германия, Австрия, Франция и Испания, както и от всички държави, които не са членки на Шенгенското пространство. Издаването на шенгенски визи, както и на национални визи и разрешителни за издаване на визи на лица от рискови държави се преустановява до 15 юни 2020 г. На 21 март бе извършен полетът на авиокомпания „Уизеър“ София-Базел-София. Други възможности за български граждани, желаещи да се завърнат в България, са полетите на същата компания от Женева до София, както и полетите на „България еър“ Цюрих-София. Следващият полет от Цюрих е предвиден за 22 март. Сухопътните граници с Австрия са затворени от австрийска страна, считано от 21 март. На отворените ГКПП с Германия има засилен мониторинг, поради което се образуват километрични опашки.

**Великобритания –** Затворени от 20 март са всички кафенета, пъбове и ресторанти. Изключение се прави за онези заведения, които предлагат храна за вкъщи. Всички нощни клубове/дискотеки, кина, театри, фитнес-зали и центрове за забавление са призонани да затворят „възможно най-бързо.“ Ситуацията ще се оценява и преразглежда всеки месец. Учебният процес е прекъснат от 21 март.

Към настоящия момент директни полети до България изпълняват следните авиокомпании: „България Еър“, „Бритиш Еъруейс“, „ИзиДжет“, „Райънеър“ и „Уизеър“.

Директни полетите се изпълняват по следните маршрути:

Манчестър – София /Изи Джет/

Ливърпул – София /Райън Еър/

Бирмингам - София /Райън Еър/

Лондон – Варна /Уизеър/

Лондон – Пловдив /Райън Еър/

Лондон – София /България Еър/

Лондон – София /Бритиш Еъруейс

Лондон – София /Райън Еър/

Лондон – София /Изи Джет/

Лондон – София /Уизеър/

„Райън Еър“ препоръчва на всички свои клиенти, чиито полети са били отменени, да презаверят своите билети за полет до 25 март 2020 г., когато се очаква броят на полетите да бъде значително редуциран.

„България Еър“ има отменени полети на следните дати: 22.03.2020 г., 23.03.2020 г., 27.03.2020 г., 29.03.2020 г., 01.04.2020 г., 25.04.2020 г.

„Изиджет“ има отменен полет от Лондон до София на 27.03.2020 г. **Очаква се опциите за директни полети до България да бъдат все по-ограничени във времето.** Към момента няма ограничения за извършване на летищен трансфер и транзитен престой на територията на Великобритания.

**За допълнителна информация:**Мария Щерянова   
Дирекция „Пресцентър“, МВнР   
+359 893 559 187